BG Официален вестник на Европейския съюз C 185/15

Становище на Европейския комитет на регионите — Туризмът като движеща сила за регионалното сътрудничество в ЕС

(2017/C 185/03)

Докладчик: Hans-Peter WAGNER (AT/ЕНП), кмет на община Брайтенванг

ПОЛИТИЧЕСКИ ПРЕПОРЪКИ

ЕВРОПЕЙСКИЯТ КОМИТЕТ НА РЕГИОНИТЕ

Многостепенно управление

1. подкрепя политиката на ЕС да наложи Европа като най-често посещавания регион в света, на който през 2015 г. се падат 51,4 % от всички международни туристически пристигания, равняващи се на около 609 милиона души (1) и да увеличи максимално приноса на сектора за устойчивостта, иновациите, икономическия растеж и заетостта;

2. изтъква, че съгласно член 195 от ДФЕС туризмът е в правомощията на държавите членки и че ЕС има правомощието да предприема действия, за да подкрепя, координира или допълва дейностите на държавите членки, а с това и на местните и регионалните власти, в тази област. Във връзка с това централна роля се пада на регионалните и местните власти предвид техните правомощия, като много региони имат изключителни правомощия в този сектор. С оглед на значението на туризма за вътрешния пазар са необходими сътрудничество между държавите членки и регионалните и местните равнища на управление при зачитане на принципите на субсидиарност и многостепенно управление, както и общи европейски принципи, критерии и мерки с европейска добавена стойност;

3. призовава Европейската комисия (ЕК) да преразгледа стратегията за туризма от 2010 г., да лансира интегрирана политика на ЕС в областта на туризма, свързана с всички съответни политики на ЕС, да засили доверието на туристите в туристическия сектор като цяло, да засили подхода на ЕС спрямо сезонността и да представи многогодишна работна програма с ясни цели, показатели и действия за туризма;

4. отправя искане към държавите — членки на ЕС, въз основа на Европейската стратегия за туризма да развиват национални политики в областта на туризма в консултация с местните и регионалните власти;

5. настоява всички макрорегионални стратегии (2) да бъдат допълнени с глава, посветена на туризма. ЕК се приканва да изготви заедно с КР тематичен каталог с възможни цели за макрорегионите в областта на туризма;

6. подчертава, че туризмът понастоящем е един от най-бързо разрастващите се икономически сектори в Европа; сектор, който стимулира растежа и развитието в световен мащаб, създава милиони работни места, стимулира износа и инвестициите и променя живота на хората; сектор, който подкрепя споделянето на културното многообразие и ценностите и който активно допринася за постепенното консолидиране на европейска идентичност сред младите поколения;

7. призовава регионите и градовете впоследствие да изготвят стратегии за туризма, които да са в съответствие с европейските и макрорегионалните стратегии, и призовава за сътрудничество между публичните органи и публично-частни партньорства с цел разработване, финансиране и изпълнение на нова туристическа инфраструктура, като се вземат предвид потребностите на застаряващото европейско население и се създават възможности за възрастните хора да пътуват безпрепятствено в целия Съюз. Тези стратегии трябва да са съчетани с разработването на планове за активизиране на туризма в съответните дестинации с цел подобряване както на публичните, така и на частните ресурси и съоръжения, което благоприятства тяхната конкурентоспособност. Трябва да се насърчат и подобрения в утвърдените дестинации, в които съществуващите ресурси с течение на времето са загубили способността за привличане на туристически потоци;

8. призовава държавите членки и Европейската комисия да направят възможно и активно да подкрепят трансграничното сътрудничество на местните и регионалните власти в областта на туризма;

9. призовава да бъдат създадени междусекторни местни, както и регионални платформи (3) за свързване в мрежа, стратегическо развитие и маркетинг на дестинации (4), за да осъществяват диалог и обмен на добри практики и ноу-хау относно използването на финансовите инструменти на ЕС;

10. припомня, че за трансграничното сътрудничество в Европа туризмът е една от най-важните области на политиката. Структурите на трансграничното сътрудничество, вкл. ЕГТС и еврорегионите, се приканват, чрез трансгранични стратегии за туризма (напр. стратегии в областта на транспорта или маркетинга) да улесняват трансграничното, транснационалното и междурегионалното сътрудничество и по този начин да повишават създаването на стойност, заетостта и регионалното предлагане за потребителите. При това те следва да се възползват от всички възможни европейски средства за финансиране (напр. ЕФСИ, ЕСИФ, Interreg, „Хоризонт 2020“) с участието на изключително опитни организации, групи или мрежи, свързани със сектора;

Туризъм и инфраструктура

11. призовава да се използват публични и частни ресурси с цел устойчиво подобряване на инфраструктурата за пътувания и туризъм (5) в отдалечените, планинските, островните и крайбрежните райони, която в много области служи и за предоставянето на услуги от общ интерес, за да се гарантират достъпността, снабдяването и конкурентоспособността на туристическите региони, и настоява за: — подобряване посредством Евростат (или други организации като Европейската комисия по туризма или Световната организация по туризъм към ООН) на системата за събиране и обработка на данни относно туристическите потоци (транзитни и към конкретни дестинации); — ангажиране на Евростат да предоставя разбивка с информация за големи териториални деления (по-големи от NUTS 2(1)) и приспособена спрямо новите нужди или изисквания (напр. въвеждане на променливи величини за достъпност, емисии на CO2). Това ще позволи на дестинациите да разполагат със солидни и сравними данни за оценка и подобряване на използването на ресурсите от гледна точка на устойчивостта; — предвид силното замърсяване от транспорта и тежкото екологично бреме, както и претоварването на инфраструктурата в туристическите региони на всички равнища на управление, да се насърчава управлението на капацитета и туристическите дестинации; — парични стимули за намаляване концентрацията и координиране на туристическите пътникопотоци в цяла Европа (6) с ясна ангажираност за намаляване на сезонността; — преразглеждане на бялата книга на ЕК за конкурентоспособна, общоевропейска система за мобилност, по-специално за разтоварване на чувствителните региони (включително градските агломерации и природните зони) от транзитен трафик, за гарантиране на непрекъсната верига на пътуванията от врата до врата, информация относно средства за обществен транспорт и съществуващите услуги (7), както и мерки за насърчаване на обществения транспорт, по-специално на пътническия железопътен транспорт (8), както и мерки за насърчаване на европейските и националните велосипедни маршрути и дълги туристически маршрути.

12. призовава в европейските, националните и регионалните стратегии в областта на туризма да бъдат включени въпроси на борбата с тероризма, сигурността, преди всичко на обществени места, и гражданската защита; по-специално комуникация и управление по време на кризи в националните, регионалните и местните планове и процедури при извънредни ситуации;

Инвестиции в областта на туризма

13. приканва Европейската комисия, при изготвянето на средносрочния преглед на Многогодишната финансова рамка, да преразгледа коренно подхода си по отношение на туризма в рамките на ЕСИ фондовете, тъй като към настоящия момент на практика е изключила туризма в някои държави от помощта по линия на тези фондове, въпреки че в редица региони на тези държави има слабо развити райони, където туризмът на практика е единственият възможен инструмент за развитие (напр. национални паркове, защитени от екологична гледна точка територии и т.н.);

14. подчертава, че е необходимо да се инвестира в конкурентоспособността на европейския туристически сектор. Най-вече МСП трябва да използват по-добре стратегията за цифровия единен пазар и свързаните с нея пакети за финансиране (ЕФСИ, ЕСИ фондове, ЕФМДР, Interreg, Urbact, LIFE, „Хоризонт 2020“, COSME, „Творческа Европа“, „Еразъм +“, Програмата на ЕС за заетост и социални иновации) (9); Във връзка с това е желателно да се осъществяват съпровождащи инициативи и обучения, предназначени за МСП, с цел по-ефективно използване на фондовете;

15. подкрепя искането в годишния бюджет на ЕС да бъде включена бюджетна линия за подпомагане на европейския туризъм, по която да се финансират новаторски, конкурентоспособни, устойчиви, трансрегионални и трансгранични проекти, както и в регионалната политика на ЕС след 2020 г. да се обърне по-голямо внимание на инвестициите от значение за туризма. Финансирането от ЕС трябва да води до улеснения за МСП, а бюрократичните формалности при процедурата за предоставяне на финансирането трябва да бъдат значително намалени;

16. призовава държавите членки и техните регионални власти да включат приоритети от областта на туризма в своите оперативни програми за периода след 2020 г., за да създадат възможности за публичните власти и частния сектор за достъп до финансиране на проектите им; с оглед на бързия темп на демографските промени препоръчва да се насърчават инициативи, които имат за цел да пригодят туристическата инфраструктура и транспортните средства към потребностите на застаряващото население;

17. призовава държавите членки: — да развиват ускорено цифровизацията на туристическия сектор и по-специално разширяването на достъпа до високоскоростен широколентов интернет в най-отдалечените, отдалечените, слабо населените и планинските региони; — препоръчва публичните власти да оползотворят потенциала на Програмата в областта на цифровите технологии за Европа и да използват създаваните от нея възможности за стимулиране на електронните здравни услуги в полза както на гражданите, така и на пътуващите; — да приемат мерки за гарантиране на съществен поток от посетители през цялата година; — да насърчават по-голяма средна продължителност на престоя в дестинациите; — да подобряват квалификацията и пригодността за заетост на операторите в сектора; — да подкрепят устойчивостта като основен критерий при управлението на дестинациите и туристическите продукти; — и да създадат експертни форуми за разпространяване на най-добрите практики, най-вече сред МСП.

18. изразява съжаление, че поради липса на информираност МСП не използват ЕФСИ в достатъчна степен, и подкрепя създаването на регионални платформи за инвестиции в рамките на ЕФСИ, за да се даде на МСП възможност за достъп до информация и ноу-хау по примера на регионалното развитие (като напр. „theALPS“ (10)). Ето защо, в изпълнение на своята декларация „Да инвестираме и създаваме връзки“ (11), приета на 7-ата среща на високо равнище на регионите и градовете в Братислава, КР предлага на Европейската комисия и на ЕИБ съвместното създаване на общоевропейска инвестиционна платформа за МСП, свързани с туризма, и съвместното провеждане на местни форуми за инвестиции в туризма в рамките на ЕФСИ. По-конкретно, до 2018 г. би трябвало да бъдат осъществени пет пилотни проекта в различни типове региони (селски/отдалечени или най-отдалечени региони, планински, гранични, островни/крайбрежни региони и градове), евентуално с участието и на мрежи като NECSTouR, Асоциацията на европейските гранични региони, Европейските групи за териториално сътрудничество или Еврорегионите;

19. призовава регионите и ЕГТС, заедно с Управителния съвет на ЕФСИ и ЕИБ да стимулират банките в своите региони да изготвят инвестиционни програми, които да облекчат трансграничните инвестиции и свързания с туризма достъп на МСП до финансиране от ЕС и до средства от частния сектор (модели на ПЧП);

20. призовава ЕК да подкрепя трансгранични микро- и малки проекти в областта на туризма, както и проекти, основани на преки контакти между хората („people-to-people“), които особено в граничните региони съществено допринасят за съзнание за европейска идентичност;

21. отново отправя своя призив минималните прагове за държавната помощ за УОИИ, която често е в полза и на важни за туризма инфраструктури, да се повишат до 1 млн. евро на отпусната помощ за три данъчни години; в регионите, чиято икономическа и социална стабилност зависи до голяма степен от туризма и които се характеризират с висока безработица, би трябвало тези минимални прагове да важат и за публични инвестиции във важни за туризма инфраструктури, при условие че те се използват редовно и от местното население; същевременно припомня, че сегашният Общ регламент за групово освобождаване 651/2014, приложим до 31 декември 2020 г., вече включва помощта за култура и опазване на културното наследство и помощи за спортни и мултифункционални инфраструктури за отдих;

22. отбелязва, че туризмът е ключов елемент от стратегията на редица по-слабо развити региони, които крият широк и все още не напълно изчерпан икономически и екологичен потенциал;

По-добро законотворчество

23. обръща внимание на трудностите с регулаторната рамка и препоръчва на държавите членки да не правят прилагането на законите на ЕС по-строго чрез национални разпоредби („свръхрегулиране“). В рамките на REFIT КР препоръчва на ЕК да предприеме следните инициативи, отнасящи се конкретно до туризма: — опростяване на правилата за доставчици на широколентови услуги, както и мерки за прилагане на пазарно-икономически и технологично неутрален подход; — оценка на задълженията за разяснения и предоставяне на информация съгласно директивата на ЕС за правата на потребителите; — оценка и евентуално преразглеждане на Директивата за пакетните туристически пътувания; следва да се избягват прекомерната бюрокрация и правната несигурност; — облекчаване на задължението за предоставяне на информация съгласно Регламента за предоставянето на информация за храните на потребителите (№ 1169/2011) в сектора на хотелиерството и ресторантьорството; — опростяване на действащите правила за пренасянето на течности в ръчен багаж във въздушния транспорт (12).

24. призовава, когато се определят бъдещите нужди от инвестиции в обновяване или инфраструктура, да се прилагат стратегии за възстановяване на градските центрове, за да се обърне специално внимание на потенциалното въздействие на тези инвестиции от гледна точка на опазването или увеличаването на привлекателността им за туристически дейности и подобряването на достъпността за граждани и посетители с ограничена мобилност;

Тематичен туризъм

25. предлага да се насърчават проекти, свързани с тематичния туризъм (13) в смисъла на интелигентната специализация (интелигентни региони/градове), с цел да се противодейства на отрицателните последици от масовия туризъм, както и да се въведе званието „Европейска столица на интелигентния туризъм“, което да се присъжда най-много на три града/региона в ЕС годишно от представители на туристическата индустрия, ЕК, ЕП и КР; при това специално внимание следва да се обърне на насърчаването на устойчиви и конкурентоспособни туристически дестинации, като добавена стойност към Най-добрите европейски дестинации (EDEN). Би трябвало да се взема предвид и туризмът извън градските центрове и утвърдилите се притегателни места, така че полза да извличат и градските възли в периферните части на метрополните области или малките и средните градове;

26. подчертава, че градският туризъм създава пространствена динамика за преобразяване на градската среда чрез обновяване на обществените пространства, инфраструктурата и свързаността, развитието на местни центрове и съоръжения за отдих. Това е от полза не само за туристите, но и за местните общности и граждани;

27. призовава за подкрепа на културния, природния, историческия и религиозния туризъм, които допринасят за заетостта, мултикултурното разбирателство, както и за местното, регионалното и селското развитие, и призовава за свързване на туристическите забележителности помежду им, за да се разработят тематични туристически маршрути на европейско, национално и местно равнище, по подобие на градовете и обектите, включени в списъка на световното наследство на ЮНЕСКО. В този смисъл би трябвало да се създаде Европейска мрежа на градовете, включени в списъка на световното наследство, и да се приемат специални мерки за тяхното опазване и популяризиране;

28. отново изтъква, че здравният туризъм и туризмът, свързан с поддържането на добро здравословно състояние са едни от най-бързо разрастващите се клонове на туризма, привличащи възрастни европейци и посетители от трети държави, и препоръчва засилване на връзката между туризма и дневния ред на сребърната икономика;

29. подчертава, че селският туризъм съхранява местните общности като създава работни места, стимулира развитието, опазва околната среда, подкрепя местните култура, изкуства и занаяти и призовава — селските райони, въз основа на стратегии за регионално развитие да изготвят интегрирани, включително и трансгранични стратегии за развитие на селския туризъм; подобни стратегии би трябвало да се съсредоточат върху безпрепятствените транспортни връзки, които позволяват неограничена мобилност до и в самите селски райони; — за подкрепа за съвместно предлагане на услуги от страна на МСП посредством изграждането на междуфирмени консултантски пулове за иновации, за да се привличат градски жители като гости; — да се разработват форуми и платформи за срещи, които дават възможност на МСП да създават допълнителни продукти с по-голяма стойност за туристите; — селските райони да отделят в своите стратегии за развитие повече внимание на културното наследство, тъй като то допринася за запазване и създаване на работни места, подпомагане на селскостопанските предприятия, опазване на културните ландшафти, подпомагане на изкуствата и занаятите в селските райони; — в този контекст — общата селскостопанска политика след 2020 г. да включва осезаема подкрепа за свързаните с туризма МСП в селските райони за по-нататъшното насърчаване на селския туризъм;

30. подчертава важната роля на кулинарния туризъм за създаването на нови и устойчиви работни места и отбелязва, че развитието на този туристически сегмент има за цел да популяризира традиционните и местни висококачествени продукти. Като се има предвид, че повече от една трета от разходите на туристите отиват за консумацията на храна, кулинарията е сигурен и жизненоважен източник на приходи;

31. отново заявява своята подкрепа за инициативите Европейски столици на културата (ЕСК) и Знак за европейско наследство (ЗЕН), както и за Дните на европейското културно и природно наследство и Наградата на Европейския съюз за културно наследство;

Изменение на климата и устойчиво развитие

32. припомня, че в много региони туризмът е гаранция за икономическия растеж, доходите и заетостта. КР призовава регионите в своите туристически стратегии (14) да обръщат внимание на устойчивостта (15), с иновативни инструменти за наблюдение и укрепване на устойчивото развитие на туризма в неговите три измерения — екологично, социално и икономическо (ETIS), за да осигурят комплексен подход, който изпреварващо да предвижда увеличаването на натиска върху околната среда от свързаните с туризма дейности и да се справя с него. Разработването на тези концепции следва да бъде целенасочено подкрепяно от политиката на сближаване на ЕС;

33. призовава за европейско законодателно решение във връзка с тенденцията към развитие на икономиката на сътрудничеството, която освен положителни въздействия крие и рискове, като например липсата на социална закрила за работниците, липсата на разпоредби при настаняването на клиенти/туристи, прехвърлянето на рискове от работодателите към работниците и отрицателните фискални последици и липсата на контрол на качеството на дестинацията;

34. подкрепя развитието на устойчив културен туризъм в градовете, който може да бъде важен катализатор за генериране на приходи с оглед на новаторски практики в областта на опазването и управлението на културното наследство. Градският туризъм също така стимулира иновациите. Използването на информационни и комуникационни технологии и концепцията за интелигентните градове не само спомага за по-приятния престой на гостите, но и подобрява качеството на живот на местното население;

35. приканва туристическите региони, предвид изменението на климата да разнообразят своите икономически приоритети — най-вече планинските и крайбрежните региони имат благоприятни условия за добиване на енергия от възобновяеми източници (водна, вятърна, слънчева, геотермална енергия, енергия от биомаса) и да инвестират заедно със сектора в благоприятни за климата проекти, като използват инструменти като Енергийни решения в хотелите (HES) (16) и Хотели с почти нулево потребление на енергия (neZEH) (17);

36. призовава ЕК да насърчава кампании за повишаване на осведомеността в сектора относно устойчивото управление на природните ресурси (с оглед намаляването на потреблението на вода, на разхищението на храни и на използването на почистващи продукти и хигиенни материали);

Пазар на труда, образование и научни изследвания

37. призовава ЕК и държавите членки да предприемат допълнителни действия за трансграничното официално признаване на квалификациите в областта на туризма, както и за многостранно професионално обучение с цел намаляване на влиянието на сезонността. Признаването на квалификациите следва да се ръководи от стриктни критерии (18);

38. подчертава необходимостта от борба срещу използването на недеклариран труд или заниженото деклариране на труд, които са особено широко разпространени в туристическия сектор (19);

39. призовава ЕК в рамките на мрежата EURES да разработи с националните агенции по труда специфични за туризма програми за посредничество в цяла Европа за предлагане на квалифицирана работна сила в регионите с интензивен туризъм;

40. призовава местните и регионалните власти и агенциите по труда да създават заедно с туристическия сектор сдружения за повишаване на квалификацията, които в контекста на ученето през целия живот да предлагат обучения за насърчаване на качеството (устойчивост, подпомагане, сигурност и др.) и маркетинга (цифровизация) в сектора на туризма;

41. приветства приемането на новите цели за устойчиво развитие (20) (ЦУР) от Общото събрание на ООН на неговата 70-а сесия и подчертава, че сред 17-те ЦУР туризмът е изрично упоменат в цели 8, 12 и 14 заради способността му да стимулира икономически растеж, приобщаване и достойни условия на труд за всички, да развива устойчивото потребление и производство и да спомага за опазването и устойчивото развитие на водните ресурси, като отбелязва основите насоки за действия — застъпничество и повишаване на осведомеността, натрупване и разпространение на знания, изготвяне на политики, изграждане на капацитет и образование;

42. предлага, в рамките на европейската образователна офанзива: — да се подкрепят инициативи за ПЧП, с цел да се засили професионализирането на сектора чрез съчетаването на обучение и практика (21); — свързване в мрежа на професионални средни училища, висши професионални учебни заведения и университети със специалност туризъм и оценяване на въздействието на „Еразъм +“ върху туристическия сектор; — създаване на Европейска академия по туризъм и катедра „Жан Моне“ за европейски научни изследвания в областта на туризма.

43. призовава държавите членки, регионите и градовете по-бързо да включат в пазара на труда мигрантите и лицата, търсещи убежище, както и да използват и разширяват посредством курсове езиковите и специализираните умения на мигрантите;

Туризъм и европейско гражданство

44. подчертава, че в качеството си на турист в ЕС европейският гражданин се чувства като потребител, защитен от правото на ЕС, който може свободно да се движи в единния пазар на ЕС и в Шенгенското пространство. Поради това туризмът е от голямо значение за изграждането на съзнание за европейско гражданство и насърчаването на взаимното разбирателство. Затова би трябвало да се създадат стимули за европейските граждани по-често да прекарват ваканцията си в Европа. КР приканва ЕК и държавите членки да обмислят следните идеи, като същевременно зачитат принципа на субсидиарност и прилагат многостепенното управление: — безплатни InterRail билети за млади европейци след навършване на 18 години, за да им се даде възможност да проучват и опознават по-добре Европа, както беше предложено от Европейския парламент (22); — срещу безплатна „Карта за пътуване на гражданин на ЕС“ (European Citizen Travel Card), към която на доброволен принцип могат да се присъединят държави членки, региони и градове, да се предлагат по-ниски цени в различни видове обществен транспорт (включително превоза на велосипеди и системите за наемане на велосипеди), музеи и др.; картата би трябвало да може да се изтегли от уебсайтовете на КР, ЕК или да се получи във всеки информационен център на Europe Direct и в присъединилите се туристически асоциации и да бъде валидна при едновременно представяне на лична карта или паспорт на гражданин на държава — членка на ЕС; — да се създаде електронна европейска значка за пътувания (съвместимо със социалните медии GPS приложение „DiscoverYrope App“); — „Европейски паспорт на пътуващия“ („European Traveller’s Pass“), съдържащ полезна информация за гражданите на ЕС като туристи (права на потребителите, здравеопазване, адреси на консулските служби извън Европа, телефонни номера за спешни случаи, информация за „Карта за пътуване на гражданин на ЕС“).

45. изтъква, че туристическият сектор дава важен принос за разбирателството между народите и за по-доброто разбиране на други култури;

46. предлага да се учреди медийна награда („Оскар за туризъм“), присъждана от ЕК, ЕП и КР за документални материали (в печатни и аудиовизуални медии), от които се получават познания за европейското културно и природно наследство, както и за регионални и местни туристически забележителности в Европа, и които допринасят за изграждането на съзнание за европейско гражданство;

Външно измерение на туризма

47. подчертава ролята на единния пазар и на Шенгенското пространство за трансграничния туризъм и за близките пазари. КР настойчиво призовава държавите — членки на ЕС, да гарантират Шенгенско пространство без граници;

48. приветства „визовия пакет“ (23), приет от Европейската комисия през април 2014 г., и подчертава, че визовите облекчения са решаваща предпоставка за това туристи да бъдат привлечени да посетят Европа (24). В този контекст въпросите на сигурността трябва да бъдат внимателно балансирани с икономическия принос на туризма; Комитетът приветства във връзка с това въвеждането на Система на ЕС за информация за пътуванията и разрешаването им (ETIAS) (25), която повишава сигурността на пътуванията до Шенгенското пространство в рамките на споразумения за безвизов режим;

49. предлага въпросите, свързани с туризма, и по-специално мерките за подобряване на безопасността на европейските туристи в държави извън ЕС, да бъдат разгледани в доклад на Евро-Средиземноморската асамблея на регионалните и местните власти (ARLEM);

50. подкрепя новосъздадени платформи за сътрудничество на ЕС с международни партньори като Китай чрез инициативи като Европейско-Китайския комитет за развитие на културата и туризма посредством стратегията OBOR (One Belt, One Road — Един пояс, един път) (26);

Популяризиране на туризма

51. напълно подкрепя решението 2018 г. да бъде обявена за „Европейска година на културното наследство“, като се има предвид, че туризмът ще бъде основен фактор за всички подобни инициативи и призовава за обявяването на Европейска година на туризма;

52. призовава съвместното рекламиране на Европа в трети държави да се извършва съгласувано между организацията, обединяваща националните асоциации за туристическа реклама, и Европейската комисия по туризма;

53. препоръчва туристическото предлагане да се разшири и да се насочи към отделни държави, целеви групи, отрасли и т.н., при което би трябвало да се обръща особено внимание върху разпространението в световен мащаб на информация, по привлекателен и разбираем начин по възможност чрез използването на най-съвременните средства за комуникация. Посредством по-добър достъп до информация относно туристическото предлагане в Европа могат да се увеличат туристическите потоци от самата Европа, както и от географски отдалечени държави;

54. отправя искане към Комисията да разгледа по-задълбочено взаимодействията между туризма и миграцията/бежанските потоци, да проучи техните културни, икономически и социални последици и съвместно с КР да установи потенциалните възможности за засегнатите региони (пазар на труда и т.н.).

55. препоръчва на Европейската комисия: — да се застъпи за европейската марка (логото на ЕС), разработването на регионално, междурегионално и транснационално марково позициониране и на европейски платформи за маркетинг (маркетингови програми на ЕС — напр. за Алпийския регион или за Средиземно море), с цел рекламиране на Европа на далечни пазари, като същевременно се отразява особената роля на градовете и регионите и разнообразието на тяхното природно и културно наследство (27); — да предприеме действия за по-силно насърчаване на европейските граждани да прекарват ваканцията си в Европа; би трябвало да бъде обмислен модел на „Карта за пътуване на гражданин на ЕС“ (European Citizen Travel Card), която да предоставя на пътуващите общата информация, така че пътуванията им да са по-лесни и по-безопасни, както и да ги запознава с ползите от пътуванията в рамките на Европа; — да качи на сайта www.visiteurope.com (28)„Туристическа демонстрационна обиколка на ЕС“ и Атлас на европейските пътища на културата; — да обмисли създаването на стандартизирана европейска система за категоризация и гарантиране на качеството в допълнение на националните/регионалните категоризации на хотелите (напр. чрез предоставяне на звезди на всеки хотел) и на стандартите за качество, установени на национално равнище.

Междуинституционално сътрудничество

56. призовава ЕК да включи КР в ежегодния Европейски туристически форум и в Европейския ден на туризма;

57. настоява за провеждането на ежегодна дискусия относно туризма между съответните компетентни комисии и органи на ЕП и КР; дискусията би могла да включва съвместно изслушване на заинтересованите страни, свързани със сектора;

58. призовава бъдещите председателства на Съвета на ЕС да включват в дневния ред теми, свързани с европейския туризъм и да привличат за участие представители на КР;

59. подкрепя манифеста „Туризъм за растеж и работни места“ (29) — инициатива на европейски публични и частни структури в сферата на туризма, и предлага той да бъде подписан, за да се обединят силите за запазването на Европа като привлекателна дестинация и да се гарантира, че секторът на туризма продължава да допринася за икономическото, социалното и териториалното сближаване в Европа;

60. приканва Световната организация по туризъм (UNWTO) да подкрепи неговата инициатива, за да се развива европейският туризъм;

61. призовава за насърчаване от страна на правителствата и частния сектор на политики и практики на отговорния туризъм в съответствие с принципите на Глобалния кодекс за етика в туризма на Световната организация по туризъм към ООН, който е всеобхватна рамка за развитието на устойчив, отговорен и достъпен за всички туризъм, и отчита всичките му икономически, социални, културни и екологични измерения;

62. поставя специален акцент върху социалната отговорност на туризма и призовава европейските и неевропейските граждани да бъдат информирани и отговорни туристи и пътници и да зачитат местните обичаи и култури.

Брюксел,7 декември 2016 г. Председател на Европейския комитет на регионите Markku MARKKULA

(1) Данни на Световната организация по туризъм към ООН (UNWTO), цитирани в Регионалния годишник на Евростат за 2016 г.

(2) COM(2009) 248 final, „Стратегия на Европейския съюз за региона на Балтийско море (EUSBSR)“; COM(2014) 357, „Стратегия на ЕС за региона на Адриатическо и Йонийско море“; COM(2010) 715, „Стратегия на Европейския съюз за региона на река Дунав (EUSDR)“; COM(2015) 366 final, „Стратегия на ЕС за Алпийския регион (EUSALP)“.

(3) Пример за такава платформа е Мрежата на европейските региони за конкурентен и устойчив туризъм (NECSTouR).

(4) Например туризъм и селско стопанство, туризъм и добро здравословно състояние, туризъм и спа услуги, туризъм и спорт, туризъм и местни занаяти и културни и творчески индустрии, индустрия и музеи.

(5) Включително за пътувания и туризъм в най-отдалечените региони, отдалечените, планинските, островните и крайбрежните райони, трансграничните региони, регионите, изправени пред демографски предизвикателства, в местата от голямо културно и природно значение, в нови, както и в утвърдени дестинации.

(6) „Зелени маршрути“, управление на пътните такси, заплащани в определени часове на деня или седмицата, по-евтини корабни пътувания/тарифи за туристи, ползващи обществения транспорт (по-специално железопътния транспорт).

(7) Включително достъпни възможности за интермодален транспорт и услугите по продажба на билети.

(8) Напр. влакове, превозващи личните автомобили на пътниците, превоз на велосипеди на трансгранични влакове.

(9) „Guide on EU Funding for the tourism sector 2014 — 2020“ (Ръководство за финансиране от ЕС на туристическия сектор 2014—2020 г.). http://ec.europa.eu/DocsRoom/documents/18164/attachments/1/translations/en/renditions/pdf.

(10) http://www.thealps.travel/en.

(11) COR-2016-02559-00-00-DECL-REF.

(12) Регламент (ЕС) № 185/2010 на Комисията от 4 март 2010 година за установяване на подробни мерки за прилагането на общите основни стандарти за сигурност във въздухоплаването (ОВ L 55, 5.3.2010 г., стр. 1).

(13) Винен, кулинарен, екотуризъм, езиков, активен, велосипеден, селски, поклоннически и религиозен туризъм, туризъм, свързан с традиции, изкуство, образование, научни изследвания, различни модерни видове спорт, бизнес и конгресен туризъм, MICE туризъм (Meetings, Incentives, Conventions and Events — организиране на срещи, мотивационни пътувания, конгреси и събития) и др.

(14) Следвайки примера на регионите от NECSTouR

(15) Например диверсифицирани концепции за предлагане на услуги в областта на уелнеса, културата и спорта, независими от сезонността продукти за целогодишно ползване, модели за установяване на климатичните въздействия на различни форми на почивки и ваканционни занимания.

(16) http://hotelenergysolutions.net/.

(17) http://www.nezeh.eu/home/index.html.

(18) COM/2016, „Mapping and performance check of the supply side of tourism education and training“ (Картографиране и проверка на ефективността на предлагането на образование и обучение в областта на туризма); COM/2014/86, „Европейска стратегия за по-голям растеж и повече работни места в сектора на крайбрежния и морския туризъм“.

(19) Резолюция на Европейската конфедерация на профсъюзите (ETUC) относно недекларирания труд, март 2014 г. (https://www.etuc.org/documents/etuc-resolution-undeclared-work#.WA9SumeXCUk)

(20) https://sustainabledevelopment.un.org/.

(21) Parliament Magazine, брой 437, 27 юни 2016 г., стр. 28 — 29; пилотен проект „Youth on the SPOT — Special Partnership of Tourism“ („Младежта на място — специално партньорство в областта на туризма“).

(22) Идеята за безплатни InterRail билети, които позволяват неограничени пътувания с железопътния транспорт във и между всички участващи страни за определен период от време, беше обсъдена на пленарната сесия на ЕП в Страсбург на 3-6 октомври 2016 г.

(23) COM(2012) 649 final, „Осъществяване и развитие на общата визова политика с цел насърчаване на растежа в ЕС“.

(24) ETC/2015, „Improving the Visa Regimes of European Nations to Grow Tourism: A view from the European Travel Commission“ („Подобряване на визовите режими на европейските нации с цел растеж на туризма: гледна точка на Европейската комисия по туризма“).

(25) Предложение за регламент на Европейския парламент и на Съвета за създаване на Система на ЕС за информация за пътуванията и разрешаването им (ETIAS) и за изменение на Регламент (ЕС) № 515/2014, (ЕС) 2016/399, (ЕС) 2016/794 и (ЕС) 2016/1624 COM(2016) 731 final (Б.пр.: неофициален превод).

(26) Parliament Magazine, бр. 437, 27 юни 2016 г., стр. 28–29.

(27) European Tourism Manifesto/2016, „Tourism for Growth and Jobs“ („Туризмът за растеж и заетост“) (http://www.tourismmanifesto.eu/).

(28) Съобщение на Комисията до Европейския парламент, Съвета, Европейския икономически и социален комитет и Комитета на регионите „За интегриран подход към културното наследство на Европа“ COM(2014) 477 final.

(29) http://www.tourismmanifesto.eu/the-manifesto.